รายการเดินหน้าประเทศไทย : การประชุมสุดยอดอาเซียน-อินเดีย
นายชุตินทร คงศักดิ์  เอกอัครราชทูต สถานเอกอัครราชทูต ณ กรุงนิวเดลี สาธารณรัฐอินเดีย กล่าวในรายการเดินหน้าประเทศไทยว่า ประเทศอินเดียเป็นประเทศที่มีประชากรจำนวนมาก ถือเป็นตลาดนักท่องเที่ยวที่สำคัญของไทย  ซึ่งการฉลองความสัมพันธ์ 25 ปี อาเซียน-อินเดีย ต้องมีการพูดคุยถึงการมองไปข้างหน้าในบริบทของอินโด-แปซิฟิกว่าอาเซียนกับอินเดียจะต้องปรับความสัมพันธ์กันในแนวทางใดบ้าง  สำหรับความร่วมมืออินโด-แปซิฟิกเป็นการสะท้อนให้เห็นบทบาทของประเทศอินเดียที่ต้องมีมากขึ้น เพื่อเป็นการคานอำนาจกันระหว่างประเทศมหาอำนาจ  โดยมุ่งเน้นการรักษาสันติภาพและความมั่งคั่งอย่างมีส่วนร่วมของทุกคน  ซึ่งที่ผ่านมารัฐบาลอินเดียและประชาชนอินเดียมีทัศนคติที่ดีกับประเทศไทย แต่ไทยจะต้องแสดงให้เห็นว่าไทยมีศักยภาพทั้งด้านเศรษฐกิจ การเมืองและความมั่นคงด้วย





นายชุตินทร คงศักดิ์  กล่าวว่า อินเดียและไทยมีหลายอย่างที่เหมือนกัน โดยเฉพาะการวางแผนพัฒนาประเทศ จึงเห็นว่าควรมีการหารือกันให้มากขึ้น เพื่อกระชับความสัมพันธ์ให้แน่นแฟ้น  แม้ว่าขณะนี้อินเดียจะเข้ามาลงทุนในไทยมากขึ้นก็ตาม ทั้งนี้ การร่วมมือกับประเทศอินเดียยังจะทำให้ไทยมีศักยภาพเกี่ยวกับมิติทางทะเลมากขึ้น 

ศิริศุภา  กร่างสะอาด / สวท.